YHTEINEN KANTA (EY) N:o 3/97 Neuvoston 2 päivänä joulukuuta 1996 vahvistama neuvoston direktiivin antamiseksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta ensimmäistä kertaa (kuudes direktiivin 89/391/ETY 16 artiklan 1 kohdassa tarkoitettu erityisdirektiivi) (97/C 6/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 188 a artiklan,

ottaa huomioon työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annetun neuvoston direktiivin 90/394/ETY (kuudes direktiivin 89/391/ETY 16 artiklan 1 kohdassa tarkoitettu erityisdirektiivi) (1) ja erityisesti sen 16 artiklan,

ottaa huomioon komission ehdotuksen (2), jonka se on tehnyt kuultuaan työturvallisuuden, työhygienian ja työterveyshuollon neuvoa-antavaa komiteaa,

ottaa huomioon talous- ja sosiaalikomitean lausunnon (3),

noudattaa perustamissopimuksen 189 c artiklassa määrättyä menettelyä (4),

sekä katsoo, että

1) perustamissopimuksen 118 a artiklassa määrätään, että neuvosto antaa direktiivein vähimmäisvaatimukset edistääkseen erityisesti työympäristön parantamista työntekijöiden turvallisuuden ja terveyden suojelun paremman tason takaamiseksi,

2) edellä mainitun artiklan mukaisesti näissä direktiiveissä vältetään säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten tai keskisuurten yritysten perustamista taikka niiden kehitystä,

3) vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta kahdennentoista kerran tekniikan kehitykseen 1 päivänä maaliskuuta 1991 annettuun komission direktiiviin 91/325/ETY (5) sisältyy liitteessä III uusia vaaralausekkeita, joilla ilmaistaan pitkäaikaisesta altistumisesta johtuvat terveysvaarat ja hengityksen kautta aiheutuva syöpävaara,

4) työntekijöitä on kaikissa työtilanteissa suojeltava valmisteilta, jotka sisältävät yhtä tai useampaa syöpää aiheuttavaa ainetta, sekä työssä syntyviltä syöpää aiheuttavilta yhdisteiltä,

5) joidenkin aineiden osalta on parhaan mahdollisen suojelun tason varmistamiseksi tarpeen ottaa huomioon kaikki imeytymistiet, mukaan lukien mahdollinen ihon läpi tunkeutuminen,

6) polysyklisiin aromaattisiin hiilivetyihin liittyvän direktiivin 90/394/ETY liitteessä I olevan 2 kohdan sanamuoto on aiheuttanut tulkintaongelmia monissa jäsenvaltioissa; tämän vuoksi tarvitaan uutta, täsmällisempää sanamuotoa,

7) direktiivin 90/394/ETY 16 artiklassa säädetään altistumisraja-arvojen vahvistamisesta käytetävissä olevan tiedon perusteella, mukaan lukien tieteellinen ja tekninen tieto, kaikille niille syöpää aiheuttaville aineille, joille tämä on mahdollista,

8) työhön liittyviä altistumisraja-arvoja on pidettävä tärkeänä osana yleisiä työsuojelujärjestelyjä; nämä raja-arvot on tarkistettava aina, kun se on uuden tieteellisen tiedon vuoksi tarpeellista,

9) bentseeni on syöpää aiheuttava aine, joka liittyy useisiin työtilanteisiin; tämän vuoksi suuri joukko työntekijöitä altistuu mahdolliselle terveysvaaralle; tieteellisen nykytietämyksen taso ei salli sellaisen raja-arvon määrittämistä, jonka alapuolella terveydelle ei enää aiheudu vaaraa, bentseenille altistumisen vähentäminen pienentää kuitenkin näitä vaaroja,

10) työntekijöiden terveyden ja turvallisuuden suojelua nimenomaan syöpää aiheuttaviin aineisiin liittyviltä vaaroilta koskevien vähimmäisvaatimusten noudattamisella ei pyritä ainoastaan varmistamaan jokaisen työntekijän terveys ja turvallisuus, vaan myös takaamaan kaikille yhteisön työntekijöille suojelun vähimmäistaso,

11) syöpää aiheuttaviin aineisiin liittyviltä vaaroilta suojelu on tehtävä tasoltaan yhtenäiseksi koko yhteisössä ja suojelun taso on yksityiskohtaisten vaatimusten asemesta määritettävä yleisillä periaatteilla, joiden avulla jäsenvaltiot voivat johdonmukaisesti soveltaa vähimmäisvaatimuksia,

12) tämä muutos on sisämarkkinoiden yhteiskunnallisen ulottuvuuden toteuttamiseen liittyvä käytännön toimi, ja

13) päätöksen 74/325/ETY (6) mukaisesti komission on kuultava työturvallisuuden, työhygienian ja työterveyshuollon neuvoa-antavaa komiteaa tämän alan ehdotuksia laatiessaan,

ON ANTANUT TÄMÄN DIREKTIIVIN:

1 artikla

Muutetaan direktiivi 90/394/ETY seuraavasti:

1. Lisätään 1 artiklaan kohta seuraavasti:

"4. Asbestin ja vinyylikloridimonomeerin osalta, joita käsitellään erityisdirektiiveissä, tämän direktiivin säännöksiä sovelletaan silloin, kun ne ovat tehokkaampia työturvallisuuden ja työterveyden kannalta."

2. Korvataan 2 artikla seuraavasti:

"2 artikla

Tässä direktiivissä tarkoitetaan:

a) `syöpää aiheuttavalla aineella`

i) ainetta, joka täyttää direktiivin 67/548/ETY liitteen VI mukaiset luokitteluvaatimukset, joiden perusteella se voidaan luokitella 1 tai 2 luokan syöpää aiheuttavaksi aineeksi,

ii) valmistetta, joka koostuu yhdestä tai useammasta i alakohdassa tarkoitetusta aineesta ja jossa yhden tai useamman erillisen aineen pitoisuus täyttää sellaiset pitoisuusrajoja koskevat vaatimukset, joiden perusteella valmiste voidaan luokitella 1 tai 2 luokan syöpää aiheuttavaksi valmisteeksi ja jotka on esitetty joko:

- direktiivin 67/548/ETY liitteessä I

tai

- direktiivin 88/379/ETY liitteessä I, jos ainetta tai aineita ei mainita direktiivin 67/548/ETY liitteessä I tai jos aine mainitaan siinä ilman pitoisuusrajoja,

iii) liitteessä I tarkoitettua ainetta, valmistetta tai menetelmää tai liitteessä I mainitussa menetelmässä vapautuvaa ainetta tai valmistetta.

b) `raja-arvolla`, ellei toisin täsmennetä, `syöpää aiheuttavan aineen` pitoisuusrajan aikapainotettua keskiarvoa ilmassa työntekijän hengitysalueella suhteessa liitteessä III määritettyyn täsmälliseen viiteaikaan."

3. Korvataan 3 artiklan 3 kohta seuraavasti:

"3. Lisäksi vaaraa arvioitaessa on otettava huomioon kaikki muut altistumistiet, kuten imeytyminen ihoon ja/tai ihon läpi".

4. Lisätään 5 artiklan 3 kohdan jälkeen uusi kohta seuraavasti:

"4. Altistuminen ei saa ylittää syöpää aiheuttavalle aineelle liitteessä III säädettyä raja-arvoa."

Numeroidaan uudelleen 4 kohta 5 kohdaksi.

5. Korvataan liitteessä I oleva 2 kohta seuraavasti:

"2. Työ, johon kuuluu altistumista kivihiilinoessa, kivihiilitervassa tai kivihiilipiessä oleville polysyklisille aromaattisille hiilivedyille."

6. Korvataan liitteessä III oleva A osa seuraavasti:

">TAULUKON PAIKKA>

".

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään . . . (7*). Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava komissiolle kirjallisina ne kansalliset säännökset, jotka ne antavat tässä direktiivissä tarkoitetuista kysymyksistä.

3 artikla

Tämä direktiivi on osoitettu kaikille jäsenvaltioille.

Tehty Brysselissä . . .

Neuvoston puolesta

Puheenjohtaja

(1) EYVL N:o L 196, 26.7.1990, s. 1.

(2) EYVL N:o C 317, 28.11.1995, s. 16.

(3) EYVL N:o C 97, 1.4.1996, s. 25.

(4) Euroopan parlamentin lausunto annettu 20 päivänä kesäkuuta 1996 (EYVL N:o C 198, 8.7.1996, s. 182), neuvoston yhteinen kanta vahvistettu 2 päivänä joulukuuta 1996 (sitä ei ole vielä julkaistu virallisessa lehdessä) ja Euroopan parlamentin päätös tehty . . . (sitä ei ole vielä julkaistu virallisessa lehdessä).

(5) EYVL N:o L 180, 8.7.1991, s. 1.

(6) EYVL N:o L 185, 9.7.1974, s. 15, päätös sellaisena kuin se on viimeksi muutettuna vuoden 1994 liittymisasiakirjalla.

(7*) Kolmen vuoden kuluttua direktiivin antamisesta.

NEUVOSTON PERUSTELUT

I JOHDANTO

1. Komissio toimitti 14 päivänä syyskuuta 1995 päivätyllä kirjeellä neuvoston käsiteltäväksi Euroopan yhteisön perustamissopimuksen 118 a artiklaan perustuvan ehdotuksen direktiiviksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta ensimmäistä kertaa (kuudes direktiivin 89/391/ETY 16 artiklan 1 kohdassa tarkoitettu erityisdirektiivi).

2. Euroopan parlamentti antoi lausuntonsa 20 päivänä kesäkuuta 1996; talous- ja sosiaalikomitean lausunto annettiin 31 päivänä tammikuuta 1996.

Komissio esitti kyseisten lausuntojen pohjalta muutetun ehdotuksen 26 päivänä heinäkuuta 1996 päivätyllä kirjeellä.

3. Neuvosto vahvisti 2 päivänä joulukuuta 1996 yhteisen kantansa perustamissopimuksen 189 c artiklan mukaisesti.

II TAVOITTEET

Direktiiviehdotuksella pyritään:

- laajentamaan direktiivin 90/394/ETY soveltamisalaa koskemaan kaikkia aineita, jotka täyttävät direktiivin 67/548/ETY liitteen VI mukaiset luokitteluperusteet, joiden perusteella ne voidaan luokitella 1 tai 2 luokan syöpää aiheuttaviksi aineiksi, ja kaikkia valmisteita, jotka koostuvat yhdestä tai useammasta sellaisesta aineesta ja joissa vähintään yhden erillisen aineen pitoisuus täyttää pitoisuusrajoille asetetut erityisvaatimukset,

- määrittämään "raja-arvo" syöpää aiheuttavien aineiden pitoisuudelle työpaikalla,

- määrittämään bentseenipitoisuuden raja-arvo työpaikalla,

- lisäämään syöpää aiheuttavia aineita koskevan yhteisön lainsäädännön yhtenäisyyttä erityisesti asbestin ja monomeerivinyylikloridin osalta,

- parantamaan direktiivin 90/394/ETY 3 artiklan 3 kohdan ja liitteessä I olevan 2 kohdan sanamuotoa.

III YHTEISEN KANNAN ERITTELY

1. Neuvoston komission muutettuun ehdotukseen tekemät muutokset

Neuvoston muutosten tarkoituksena on helpottaa direktiivin täytäntöönpanoa.

Kyseiset muutokset ovat seuraavat:

1.1. Asbesti ja monomeerivinyylikloridi

(1 artiklan 1 kohta)

Neuvosto sopi uuden kohdan lisäämisestä direktiivin 90/394/ETY 1 artiklaan sen selventämiseksi, kuinka direktiiviä sovelletaan kyseisten aineiden osalta, joita käsitellään erityisdirektiiveissä.

1.2. "Raja-arvon" määrittely

(1 artikla 2 kohdan b alakohta ja 1 artiklan 4 kohta)

Neuvosto esitti uutta sanamuotoa selventääkseen ehdotettua määrittelyä ja korostaakseen yhteyttä direktiivin 90/394/ETY liitteessä III esitettyihin erityisraja-arvoihin; toisaalta neuvosto ei katsonut tarpeelliseksi määritellä käsitettä "hengitysalue".

Neuvosto pääsi yhteisymmärrykseen siitä, että olisi asianmukaista lisätä raja-arvojen sitovaa luonnetta koskeva säännös uutena kohtana direktiivin 90/394/ETY 5 artiklan (työnantajien velvollisuudet, altistumisen estäminen ja vähentäminen).

Neuvosto hylkäsi ehdotuksen, jonka mukaan "biologinen" raja-arvo määriteltäisiin tässä vaiheessa, toisaalta koska sellaisten raja-arvojen määrittäminen ja valvonta on käytännössä monimutkaista ja toisaalta ottaen asianmukaisesti huomioon raja-arvojen, sellaisina kuin ne ovat määriteltyinä yhteisessä kannassa, sitovan luonteen.

1.3. Siirtymätoimet

(1 artiklan 6 kohta)

Neuvosto pääsi yhteisymmärrykseen periaatteesta, jonka mukaan:

- siirtymätoimilla pyritään tekemään mahdollisiksi raja-arvojen täytäntöönpanemiseksi tarvittavat tekniset mukautukset, ja

- siirtymätoimien soveltamisala on tiukasti rajattu sellaisiin raja-arvoihin.

Ottaen huomioon, että siirtymätoimien ollessa käytössä direktiivin 90/394/ETY säännöksiä sovelletaan edelleenkin täysimääräisesti siirtymätoimien kohteena olevia erityisisä raja-arvoja lukuun ottamatta, neuvosto hylkäsi päällekkäiseltä vaikuttavana säännöksen, joka koski jäsenvaltioiden velvoitetta varmistaa, että ennen siirtymätoimien täytäntöönpanoa työnantajat noudattavat yleisiä suojelunormeja.

Neuvosto asetti siirtymätoimien määräajaksi kolme vuotta päivämäärästä, johon mennessä jäsenvaltioiden on viimeistään pantava direktiivi täytäntöön.

Ottaen huomioon bentseenin raja-arvoa koskeville siirtymätoimille ehdotetun soveltamisalan laajuuden neuvosto poisti viittauksen erityisiin toimiin tai toimialueisiin helpottaakseen direktiivin saattamista osaksi kansallista lainsäädäntöä ja sen täytäntöönpanoa.

1.4. Bentseenin mittaamisessa käytettävä menettely

(1 artikla 6 kohta)

Neuvosto hylkäsi ehdotuksen, jonka mukaan CEN 689:1995 -menetelmää käytettäisiin ensisijaisena mittausmenetelmänä, koska se katsoi, että muut ilman bentseenipitoisuuksien mittaamiseen tarkoitetut menetelmät ovat yhtä sopivia.

1.5. Täytäntöönpanon aikaraja

(2 artikla 1 kohta)

Neuvosto asetti täytäntöönpanon aikarajaksi kolme vuotta direktiivin antamisesta, ottaen huomioon joidenkin jäsenvaltioiden vaikeudet panna direktiivi täytäntöön aikaisemmin.

2. Euroopan parlamentin ehdottamat tarkistukset

2.1. Komission hyväksymät tarkistukset

Neuvosto hyväksyi joko täysin, osittain tai tekstimuutoksin tarkistukset 2, 8 ja 12.

Se hylkäsi tarkistukset 1, 5, 6, 9 ja 13.

2.2. Komission hylkäämät tarkistukset

Neuvosto hylkäsi komission tavoin tarkistukset 3, 4, 7, 10, 15 ja 16.

Se hyväksyi tarkistukset 11 ja 14.

IV MUITA YHTEISTÄ KANTAA KOSKEVIA NÄKÖKOHTIA

1. Ottaen huomioon syöpää aiheuttavista aineista johtuvat vaarat neuvosto katsoo, että olisi jatkettava ponnisteluja tällä alalla voimassa olevan lainsäädännön yksinkertaistamiseksi ja sen yhtenäisyyden parantamiseksi ja että kaikki direktiiveissä syöpää aiheuttaviksi määritetyt aineet olisi koottava samaan ja helposti saatavissa olevaan lähteeseen.

2. Vahvistaessaan yhteisen kannan neuvosto pyysi komissiota:

- esittämään niin pian kuin tieteellis-tekninen tieto sallii, ja joka tapauksessa viimeistään 31 päivänä joulukuuta 1997, ehdotuksen direktiivin 90/394/ETY muuttamiseksi edelleen niin, että siinä säädettäisiin asianmukaiset normit työntekijöiden suojelemiseksi sellaisten mutageenisten aineiden aiheuttamilta vaaroilta, joita direktiivi ei kata, ottaen huomioon aineiden erityisen vaarallisen luonteen,

- esittämään kysymyksen puupölyjen syöpää aiheuttavista vaikutuksista työssä tapahtuvan altistumisen raja-arvoja käsittelevälle tieteelliselle komitealle ja työturvallisuuden, työhygienian ja työterveyshuollon neuvoa-antavalle komitealle, jotta komissio voi tehdä ehdotuksia puupölyjen sisällyttämisestä direktiiviin 90/394/ETY; neuvosto uskoo, että tällaisissa ehdotuksissa olisi selvitettävä, kuinka direktiivin säännöksiä voitaisiin soveltaa puupölyihin ja muihin aineisiin, joilla saattaisi olla samankaltaisia syöpää aiheuttavia vaikutuksia.